**Diákköltő, diákíró verseny díjazottjai és pályaműveik 2022.**

1. **Szokoly-Angyal Armand 12/VIII.**

**Csend**

Csend van.  
Hideg, közömbös csend.  
Megfagynak benne a könnyek.

2022. jan. 19.

**A 21. század embere**

Nézek,  
ámde nem látok,  
Hallok, ámde  
pusztán hangokat,  
gondolatim teremnek,  
ámde nem gondolkodok,  
tapasztalok,  
ámde nem tanulok,  
érzek,  
ámde szenvtelenül,  
élek,  
de csak hogy sírba dőljek,  
gyermeket nevelek,  
hogy ő se halljon, lásson,  
gondolkodjon,  
ne tanuljon s üresen érezzen,  
s majd sírba dőljön.

2021. 07. 16.

**Aggodalom**

Gyere barátom,  
meghívlak teára,  
drága útitársam,  
drága vigyázóm,  
hisz őröm vagy te nappal, éjszaka,  
éber vagy te akkor is, mikor  
minden más alszik,  
te nem hagynád, történjen velem bármi is.  
Gyere barátom,  
ki kitartasz mellettem,  
eljössz hozzám álmomban is,  
legszebb perceimben is kopogtatsz,  
nincs-e bajom,  
tudom én, rád számíthatok.  
Szép is lenne eme barátság,  
ha míg élek,  
bilincsben nem tartanál.

2021. 07. 11.

**Jön az autó**

Jön az autó,  
Az útjából elröppen  
a fehér galamb.

[ismeretlen dátum]

**Az áruló éjszakája**

Az eligazítóterem úszott a fényárban; az ellipszisalakú helyiség oldalfalának és mennyezetének találkozásában több száz LED izzó világította be a szobát. Dr. Maximilián Bridger egymagában ült a terem közepét köralakban körbeölelő asztalnál. A laptopja kikapcsolt képernyőjéről a saját, érdektelen arcmása nézett vissza rá. Volt idő, amikor érdeklődve, csillogó szemekkel nézte azt a bizonyos személyt, aki a másik, szürke valóságból kémlelte, de sok minden változott azóta. Most csak szenvtelenül hagyta, hogy a tekintete elvesszen ebben az arcban, a himlő okozta sebhelyekben, a barna szempárban, a hajban, benne a néhol beköszönő ősz hajtincsekkel.

Eddig egyedül volt, a terem most elkezdett fokozatosan megtelni emberekkel: kutatókkal, mérnökökkel, szakemberekkel, a seregtől is jelentek meg bőven. Aztán megjött az az ember. Amadeusz. Dr. Tökéletes, legalábbis az emberek hajlamosak voltak őt annak nézni. Értett ő mindenhez, kapcsolatokhoz, emberekhez, pénzhez, tudományhoz, ami embernek kellhetett. Maximilián először a belépő doktorra nézett, majd visszapillantott a laptopra, ahonnan visszaköszönt a saját keserű tekintete. „Egy nap majd megmutatom mindenkinek, mit tudok, jobb vagyok én ennél az embernél. Csak azért őt látjátok, mert mutatja magát, nem azért, mert ért is a dolgához!” Gondolta Maximilián mindig, de persze sosem mondta ki. Legfeljebb a szülei sírjánál egymagában.

– Rendben, emberek – csapta le Amadeusz az előadói asztalra a dossziét, amit eddig a hóna alatt cipelt. A papírtömeg szinte beleolvadt a steril, szintúgy fehér bútorba. – Nincs sok időnk, amíg a keletiek elérik az utolsó erődünket, mely a hazánkat, Nyugatot védi a veszedelemtől – a magas, határozott férfi végignézett a komoly arcokon, majd folytatta. – Szerencsére van esélyünk ellenük, ugyanis nálunk van a delta-pont-modul.

Amadeusz megnyomott egy gombot a távirányítón, melyet a zsebéből kapott elő, s a képen megjelent egy robosztus, háromszögalapú hasáb alakú tárgy. „Igen, ez lesz az – gondolta Maximilián. – Az én ötletem.”

– Ez a delta-pont-modul a kulcsa annak – folytatta Amadeusz –, hogy kiiktassuk a keletiek rendkívüli előnyét, melyet az m35-béta harci járművük biztosít számukra. Ez a fekete hírnökként is ismert szuperjármű vagy szupermech, mint azt már tudjuk, képes egy nagyerejű pajzs fenntartására, mely teljesen sebezhetetlenné teszi minden lőfegyver ellen. Ez az általam kidolgozott energiamodul – itt Maximilián elképedt. Hogy meri? Hogy meri elsajátítani magának az egész kutatócsoport előtt az ő ötletét? Ez már túlmegy minden határon! – képes arra, hogy a saját harci járműveink közül a kékfutókat egy olyan intenzitású lézerfegyverrel lássuk el, amely másodpercek alatt lemeríti a fekete hírnökök pajzsait.

– Megbocsásson – szólt közbe ingerülten Maximilián. – Minden tiszteletem, de ez a modul az én ötletem volt, ezek az én terveim! Hosszú éjszakákat töltöttem azzal, hogy kidolgozzak egy megfelelő védelmet!

– Persze – Amadeusz gunyoros vigyort vágott. – Maga ezt csinálja. Rámutat egy kész munkára, mely megtetszik magának, és azt mondja, az enyém. Elismerem, volt része benne, de a számításai nagyrészt hibásak voltak, és a kulcsfontosságú tervet én készítettem el hónapok alapos munkájával. Különben is – Amadeusz körbenézett, és széttárta a karjait –, igazán félretehetné az egóját, amikor ellenségeink több százezres hada közelít szeretteink otthonának utolsó mentsvára alá!

Maximilián érezte, amint szinte minden vér a testében a fejébe száll.

– Ez elfogadhatatlan! Ez…

– Maradjon csöndben, mert ha még egy percet elveszteget az időnkből, esküszöm, kidobatom magát az erődből! – Amadeusz úgy hangsúlyozta a szavait, hogy közben a mutatóujját a föld felé mutatva intett a kezével.

Maximilián végignézte az őt lesajnálón, haragvón méregető embereket, majd kiviharzott a teremből, érezte, hogy a tekintete sötét volt, mint a világűr maga, ölni tudott volna vele.

Egy szempillantás alatt a saját lakosztályán találta magát, mintha valamiféle robotpilóta vitte volna oda. Nem is emlékezett az odáig megtett útra, a történtek kavarogtak a fejében. Nem ez volt az első. Annyi történt ezúttal másképpen, mint szokott, hogy most Amadeusz egy teljes általa készített projektet lopott el. Eddig legfőképpen kisebb részmunkákról állította, hogy az övé, miközben Maximilián volt az ötletgazda. Avagy Amadeusz elfelejtette megemlíteni, hogy itt és itt ő dolgozott. Maximilián unta már, hogy ennek a mihasznának az árnyékában kellett élnie… es senki meg nem becsülte, kicsit sem. Senki. Őt csak kinevették, ő volt a kis Maxim.

Bement a fürdőszobába, ahol belenézett a tükörbe. Látta a homlokán dudorodó, lüktető ereket. Hangosan kiáltva betörte az üveget. Vérzett az ökle, de nem érdekelte. Semmi sem érdekelte.

Elérkezett az idő. Mechek és katonák százezrei álltak fel csatasorba. A hold, mint valami óriási, szembogár nélküli szemgolyó, kémlelte az egymással farkasszemet néző piros és kék hadat. A Nyugat kapuját őrző erődön kék zászlók lobogtak, várva, vajon maradhatnak-e még odafenn. A seregekből kimeredező zászlórudak olyanok voltak, akár bólyák egy háborgó tengerben. Maximilián a saját járművében ült – korábban kapott kiképzést, de kékfutót még nem vezethetett –, és várta, hogy az irányítópanelen megjelenjen a zöld jelzés – vagyis, hogy elszabaduljon a pokol. Egy pittyenés hallatszott, majd egy pillanattal később motorok százezezrei bőgtek fel, ágyúdörejek lakták be a tájat több mérföldes körzetben. Maximilián is beletaposott a gázba. Korábban bevállalta a frontvonalat. A gyalogosok négyzetes formációkba tömörülve utat nyitottak a hatvan kilométer per órával előregázoló mecheknek, hogy szétcsapjanak az ellenség sorai közt. Maximilián látta, amint a piros páncélok közt fel-fel csillan egy-egy éjfekete jármű: m35-béták.

– Kékfutók, a delta-pont-modulok betöltésére készülj! – hallotta a rádióban.

Maximilián célba vett egy-két piros páncélost, majd mikor elég közel ért, egy száznyolcvan fokos fordulat után kapásból szétlőtt három baráti járművet. Az egyik kékfutó épphogy elkezdett tüzelni a lézerfegyverével az egyik fekete hírnökre, amikor egy elképesztően magas hang árasztotta el a csatamezőt. Maximilián látta, amint a kékek sorai közt számtalan lángcsóva csap fel, roncsok röpködtek a levegőben, több száz. Az összes kékfutó felrobbant, és vittek magukkal a kárhozatba mindent, ami ötvenméteres körzetükben volt, legyen az ember vagy gépezet. Maximilián érezte, amint a testét elönti a mámor. Egy darabig közelről gyönyörködött a veszedelemben, majd levált a pirosak kötelékéből, s felhajtott egy közeli magaslatra, egy magányos cédrus mellé. Kiszállt, hogy még tisztábban lássa azt a pusztulástengert, ami alant terült el.

A kék hadsereg úgy festett, mint egy ideges hangyaboly, a járműveik rendezetlenül vágtak az ellenség soraiba, melyek egységes masszaként nyelték el őket. A megsemmisült kékfutók, a Nyugat és minden ott élő család utolsó reményei tábortüzekként hevertek a zavarodott, még élő bajtársaik közt.

Ennyi. Maximiliánnak csak egy titkos találkozóba került a keletiekkel, hogy elmondhassa, hogy az összes delta-pont-modul egy bizonyos nagy intenzitású hangfrekvencia hatására túltöltődik (mindezt részletesen tudta, hiszen az energiaforrás a saját terve volt), s felrobban. Elárasztotta egy felfoghatatlan kéj; először megijedt tőle, majd átadta magát neki. Rájött, hogy örömöt okozott neki ezeknek az embereknek a halála: a sajátjaié, akik világéletében kirekesztették, kinevették őt. A kis Maxim. Hát tessék, ez a kis Maxim! Már nem is olyan kicsi, he? Gondolta. Micsoda hatalom. Oh, Istenem, micsoda hatalom. Az örök életért sem cserélte volna el ezt az érzést. Soha életében nem volt ilyen boldog és hatalmas. Maximilián legszívesebben sajátkezűleg tekerte volna ki annak az Amadeusznak a nyakát! Kimondhatatlan gyilkolási vágy tört rá, mint tenger a leomló gát mögötti védtelen falura. Ezt a késztetést egyedül annak a látványa enyhítette, ahogy Nyugat királyának járműve lángokba borult.

Maximilián csak nézte, nézte, amint a kék massza egyre s egyre fogy. Tekintetét a fehér szemgolyóra szegezte az égen, mely mintha most csak őt figyelte volna. Elérkezett az éjszaka. Az áruló éjszakája.

1. **Tamási Lilla 11.**

**a nyugalom**

légy nyugodt, mondják.

nyugodt vagyok.

csak lerágom ajkamról a bőrt.

aztán a húst.

hogy békélhetnék meg magammal?

hogy válhatnék eggyé vele, ha

állandóan csak menekülök?

előle. mert rettegek.

hogy nem fog tetszeni, amit látok.

talán már megint itt van.

akkor én megint tovaszállok.

és aztán?

tudom, hogy nem csinálhatom ezt mindig. butaság.

de olyan nehéz…

olyan idegen tőlem.

idegen vagyok önmagamtól.

néha csak elveszek és rettegek…

nem tudom, mit csináljak.

csak hagyjatok élni.

akkor leszek majd nyugodt.

**angyal**

sosem lehetek teljesen szabad.

behatárol a csont, a hús és a

vér.

nem érzem, hogy valaha vége lesz,

szárnyakat akarok.

repülni akarok.

bár ehhez nem árt a csont. sem a hús.

sem a vér.

akarom, hogy húzza a hátam, hogy szárnyaljak,

hogy sírjak a boldogságtól újra.

újra és újra…

ameddig világ a világ.

azt mondják, angyal vagyok.

de akkor miért nincsenek szárnyaim?

ó, és mondd

hol a szabadságom?

**mi**

ezek voltunk mi.

egy visszamaradt érintés,

hang nélküli sikoly.

könny nélküli zokogás.

nyomok a paplanon, melyek árulkodóak, de annyira mégsem,

szeretkezés utáni bánat.

hangos töprengés.

eszetlen, tomboló vihar,

mely erősnek tűnik,

de a belseje neki is üres (pont, mint neked).

érzelmek nélküli érzelgősség,

boldog önbántalmazás.

kegyetlen vonzódás,

ami oly’ erős, hogy mindent magával söpör (talán nem kéne).

befejezetlen mű.

megválaszolatlan kérdések.

kellemes reménytelenség.

kávé. feketén. vízzel.

nem működött a dolog.

szóval igen,

ezek voltunk mi.

**orkán**

színeket látok. sokat.

aztán rájövök, hogy azok nem is színek. hanem a lelkem és annak darabjai.

gondolatok. érzelmek.

ott van millió fájdalom, öröm és harag

- meg az az emlék arról a kismacskáról a kutyával.

… várj, mi?

annyira sok minden van itt benn

én pedig annál is jobban belefáradtam.

nem szeretnék ennyi mindent érezni plusz

szívesen meg is halnék.

sajnálom, de néha azt érzem,

hogy mi a fenének akarnék boldog lenni?

nem tettem a

boldogtalanságomért

akkor miért tegyek a

boldogságomért?

nem fair. elmehet a csudába az egész.

a színek összekeverednek és minden együtt

feketévé válik.

eggyé válunk a sötéttel.

így.

most már nem kell félnem és aggódnom.

hadd maradjak most itt. jó.

nem kell foglalkoznom a színekkel

hiszen az olyan fárasztó.

majd visszatérek rá egyszer

egyszer…

*talán*.

1. **Pintér Gáspár 12/VIII.**

**Nyugtalan**

forgok fel, alá

trehányan tép

az emlék szét

zavaros élet kép

szemedbe süllyednék

marcangol esek szét

rideg fagyos szeme szép

könyörgök ölelj még

lelkem a pokolban ég

bugyrába nevetnék

piros cseppek szerte szét

lassan szívem már már kék

ocsmány kezek között rég

fájdalom segíts, segítség

**Szükség a sötétben**

Sötét az éj

hideg szél fú,

üveg törik,

részeg kurjant,

macska nyávog,

kutya ugat,

s valaki,

értem kiált.

**Senki**

Szellem lennék

Megnéznélek

Odalibbennék

Őrizném álmod

Madár lennék

Elvinnélek

Felemelnélek

Megmutatnám a világot

Szög lennék

Szúrnék

Böknék

Ejtenék sebeket

Nap lennék

Melegítenélek

Elvakítanálak

Barnítanám bőrödet

Bohóc lennék

Nevettetnélek

Idétlenkednék

Adnék virágot

Szerető lennék

Ölelnélek

Szeretnélek

Égetnék tüzes csókokat

Senki vagyok

**Különdíj: Tatár Jamina 11/VII.**

**Gondtalan**

Esik az eső

A cipőm sáros lett

A zoknim vizes.

Átázott mindenem

Mégis jól esik

Ez mégis, hogy lehet?

Mintha tengerár sodorna

Repül az esernyő

Vigyorog a lejtőn.

Csillogó gyöngy cseppek

Hullanak a messziből

S mindig utolér.

Egy pillanat, s már

A puha felhő elsuhan

A fény sugara mulat.

Elteszem az ernyőt

Cipőm szárad

Zoknim vizes marad.

2021.09.31.

**AUB**

*Az aranyalma íze*

Az alap az az aranyalma, ami

Balra barna, amarra arany s a

Bálban bánatos bája bolondozik.

Görcsösen síró mérge pedig

Fenséges halállal áld meg,

Majd gyöngyös vidékre kísér.

A fekete-fehér világból, ahol

Igazából az egyetlen szín a fekete,

Átküld egy káprázatos tarka mesébe.

Ez rejlik a gonosz alma erejében,

Amely kedvesen, de szelíden átver,

De mégsem érzed magad becsapva.

2021.02.22.

\*AUB = (szóban: „á unió bé”); az *A* és *B* halmazok uniója (egyesítése) azoknak az elemeknek a halmaza, amelyek *A* és *B* közül legalább az egyikhez hozzátartoznak

Halmazok (*A* és *B*) metszete (közös része) azoknak az elemeknek a halmaza, amelyek *A*-hoz is és *B*-hez is hozzátartoznak

*Vörös* légy hát

*Avagy özönvíz történet*

**

„**L**égy a falon

Lendül a karom

Légy hát a falon…”

**É**lt a mozgalom

Énekes háta már

Ékes folt a falon

**Gy**enge léte

Gyors halált járt

Gyarapodik, újra életre talál

**H**osszan tartó

Halk szavak

Halált kiáltanak

„**Á**llj, megállj te

Átkozott bogár,

Álmodj csak tovább!

**T**ízszer is ha kell

Te rád csapok

Temnostoma légy.”

Tapsol a világ

Tágas a bárka

– *Lila* fejek nézik, ahogy –

Árad a víz

Áthat mindenen,

– *Indigókék* fátyoltól –



Hamar érkezik

Hangos csobogással,

– *Kékül* a bolygó –



Győz a zengő,

Gyermeki új életre

– *Zöldes* galamb száll –

„Éhezik az igazság, de

Éljenek az igazak.”

– *Sárgán* érkezik a sugár –

Légy te hát a hajón!

Lenge karja

– *Narancsfát* izzítja –

2022.02.12.

\* „Temnostoma légy” = (Temnostoma vespiforme) darázsutánzó zengőlégy

**Különdíj: Szekszárdi Fiorella Noa 8/IV.**

**Lehetetlen**  
  
Boldogságot ad tudatja minden rendben  
Felvidít, szeret de nem egészen  
Feldob, már szinte szállok  
Minden rendben a fellegek közt járok  
  
Hirtelen nincs több  
Se szó, se varázslat. Csönd  
Bizonytalanságtól tébolyodva  
Szépen lassan néha sírva fakadva  
  
Ledob, nem magyaráz  
A levegő vibrálása már nem ráz  
Válasza üres  
Tartalma egyszerűen kesernyés  
  
Csak elenged, falakat húz  
Kérdések száza belülről nyúz  
Ki vétett?  
E- kérdés választ kéret  
  
A békességet  
csak az örök távolsággal értené meg

**Tavaszi sugarak**  
  
Emberek, napsugár, madarak  
Kinézek apró gyerekek el el botlanak  
Kutyák futkosnak jobbra balra  
Emberek száza várt már a tavaszra  
  
Nincs több hó se jeges hajnal  
Az emberek mosolyogva kelnek a tavasszal  
A fák lassan zöldellnek  
A kakukkok is énekelnek  
  
A bús melankólia elvész  
A tavaszra már mindenki kész  
Új lehetőségek nyílnak  
Téli fájdalmak elsorvadnak

**Dragomán György Vasvonójára**  
  
Éjjel-nappal mikor nem alszok  
Édesapámmal a fekete Hegedűs miatt gyakorolok  
Mindent megtesz ,hogy a legjobb legyek  
Sokszor csak azt hallom nem jó nem jó  
Az ő fia vagyok süket nem lehetek  
  
Kemény küzdelem áll előttem  
Ha jobban játszom mint ő, megnyerem  
Hanem göcsörtös ujjaim végig kísérik az életem  
  
Apám csak azt mondja: ne féljek  
De ne féljek hisz születésem óta ez éltet  
Mikor ott ugrál a mosófazékkal  
Csak hajt hajt előre  
  
Csak akkor pihenhetek ha görcsös kapok  
Akkor apám lefektet és masszírozza kezem  
Azt hallottam, hogy a régi üveggyár padlásán él  
Hol szombatonként megpihen  
  
Nagy szabó ollójával elvágja a húrokat  
Hisz sohasem hagyhatom abba, soha  
Leereszt a kútba és új erőre kapok  
És még mindig apám ujjaira gondolok